अपने अध्यक्षीय उद्गार में सम्मेलन अध्यक्ष डा अनिल सुलभ ने कहा कि, तेज़ी से भाग रही आज की दुनिया के लोगों के पास इतना वक़्त नही कि वह मोटी पुस्तकें पढ़ सके। साहित्य अब प्राथमिकताओं में रहा नही। ऐसे में कम समय में कही जाने वाली लघु–कथाएँ अत्यंत समीचीन है। प्रभावशाली लघु–कथाएँ, ‘बिहारी‘के दोहों की तरह ‘देखन में छोटन लगे, घाव करत गंभीर‘ के समान पाठकों पर बड़ा प्रभाव उत्पन्न कर सकती हैं। यह आज के लोगों में साहित्य के प्रति रुचि उत्पन्न करने में भी सहायक हो सकती हैं, जो‘मनुष्य‘ बने रहने के लिए, नितांत आवश्यक है। उन्होंने कहा कि,मेजर भसीन काव्य–कल्पनाओं से समृद्ध एक समर्थ कवि और कथाकार हैं। आस–पास में निरंतर घट रही घटनाओं से वे कथा–वस्तु निकालते और उन्हें ख़ूबसूरत साँचे में डाल कर, सरल शब्दों में प्रस्तुत करते हैं, जो इनकी लेखकीय विशेषता है।